**Kataga ng Buhay**

**Marso 2019**

**“Maging mahabagin kayo gaya ng inyong Ama.”   (Lc 6:36)**

Mula sa salaysay sa atin ni San Lucas, matapos ihayag sa Kanyang mga alagad ang “Mga Mapapalad”, nagbigay si Hesus ng kakaibang paanyaya na mahalin ang bawat kapwa bilang isang kapatid, kahit na sila ay kaaway. Batid ni Hesus, at ipinaliwanag din Niya sa atin, na tayong lahat ay magkakapatid sapagkat iisa ang ating Ama na laging naghahanap sa Kanyang mga anak. Nais Niyang makipag-ugnay sa atin at magpa-alala ng ating mga tungkulin. Ang Kanyang pag-ibig ay humihilom, nagpapalusog, at nag-aalaga sa atin. Itinuturing Niya tayo tulad ng isang mahabagin at maamong ina.

Ito ang habag ng Diyos na personal na kumakalinga sa bawat isa sa kabila ng kanilang mga kahinaan. Sa katunayan, higit na itinatangi Niya ang mga isinasantabi ng lipunan, ang mga tinalikuran at itinakwil. Ang habag ay isang uri ng pag-ibig na pumupuno sa ating puso at umaapaw patungo sa kapwa, kakilala man o hindi, sa ating lipunan. At dahil tayo’y mga anak ng Diyos, maaari natin Siyang tularan sa Kanyang pagmamahal, pagtanggap at sa tahimik na paghihintay hanggang dumating ang tamang panahon para sa bawat isa.

**“Maging mahabagin kayo gaya ng inyong Ama.”**

Subalit nakakalungkot isipin na sa ating pansarili at panlipunang pamumuhay, nilalanghap natin ang hangin ng lumalagong poot at tanggulian, ng paghihinala sa isa’t isa, makitid na paghuhusga at takot sa isat isa. Namumuo ang galit at humahantong sa tanggulian at digmaan. Bilang mga Kristiyano, maaari tayong magbigay patotoo sa pagsalungat sa agos ng mundo: maging malaya tayo sa ating sarili at sa mga nangyayari sa ating paligid. Simulan nating buuin ang mga nanghina at nawasak na ugnayan sa pamilya, sa trabaho, sa parokya at sa ating partido sa politika.

Kung nakasakit man tayo sa kapwa, humingi tayo ng tawad at magsimulang muli. Ito ay isang kagalang-galang na hakbang. At kung may nakasakit sa atin,  subukan nating patawarin siya at bigyang muli ng puwang ang taong ito sa puso natin upang ang kanyang sugat ay maghilom din.

Ano nga ba ang pagpapatawad? “Ang pagpapatawad ay hindi paglimot […], hindi ito kahinaan, […], hindi nito maaaring ituring na pangkaraniwan ang mga seryosong bagay o ituring na tama ang hayagang masama, […] hindi ito pagsasawalang-bahala. Ang pagpapatawad ay kusang-loob na ibinibigay nang may maliwanag na kaisipan. Ito ay malayang pagtanggap sa kapwa anuman siya, sa kabila ng nagawang kasamaan sa atin, tulad sa pagtanggap sa atin ng Diyos sa kabila ng pagigi nating makasalanan.

Ang pagpapatawad ay hindi pagbabalik ng maling nagawa sa atin, sa halip ito ay tulad ng sinabi ni San Pablo, “huwag padaig sa masama, kundi daigin mo ng mabuti ang masama” [[1]](#footnote-1) [[2]](#footnote-2).  Ang pagbubukas ng ating puso ay hindi pagpapanggap. Ito ay sinisikap gawin araw-araw, isang palagiang paglago ng ating katauhan bilang mga anak ng Diyos. At higit sa lahat, ito ay isang biyaya mula sa Ama na maaari at dapat nating hingin sa Kanya.

**“Maging mahabagin kayo gaya ng inyong Ama.”**

Isang kabataan mula sa Pilipinas ang nagsalaysay: “Labing-isang taong gulang pa lamang ako nang napatay ang aking ama. Subalit di kami nabigyan ng katarungan sapagkat mahirap lamang kami. Nag-aral ako upang maging isang abogado sapagkat nais ko ng katarungan para sa aking ama. Subalit iba ang plano ng Diyos para sa akin. Ipinakilala ako ng isang kaibigan sa mga taong tunay na nagsisikap na magsabuhay ng Ebanghelyo. Nagsimula rin akong mabuhay nang ganito. Isang araw, hiningi ko kay Hesus na turuan akong ganap na isabuhay ang Kanyang mga salitang “mahalin mo ang iyong kaaway” [[3]](#footnote-3) sapagkat nakakaramdam pa ako ng galit sa mga pumatay sa aking ama. Kinabukasan sa trabaho, nakilala ko ang pinuno ng grupong pumatay sa aking ama. Buong puso ko siyang nginitian at kinumusta ko ang kanyang pamilya. Nagtaka siya sa aking pagbati. Ako man ay higit na nagulat sa ginawa ko. Ang galit sa loob ko ay nagsimulang mapawi at napalitan ito ng pagmamahal. Subalit unang hakbang pa lamang iyon: tunay na malikhain ang pag-ibig! Naisip ko na ang bawat isa sa grupong iyon ay kailangang maranasan ang pagpapatawad namin. Kasama ng kapatid kong lalaki, dinalaw namin sila upang panibaguhin ang aming ugnayan sa kanila at ipadama na mahal sila ng Diyos. Isa sa kanila ang humingi ng pagpapatawad sa nagawa niya, gayundin ng panalangin para sa kanya at sa kanyang pamilya.”

Letizia Magri

1. Rom: 12:21 [↑](#footnote-ref-1)
2. Cf. C. Lubich, Costruire sulla roccia, [Building on rock] Città Nuova, Rome 1993, p.56. [↑](#footnote-ref-2)
3. Cf. Mt 5:44; Lk 6:27. [↑](#footnote-ref-3)